b'\n_START_ARTICLE_\nPirkko Arhippa\n_START_PARAGRAPH_\nPirkko Arhippa (oik. Pirkko Syynimaa, o.s. Orkomaa, s. 15. helmikuuta 1935 Rautavaara) on dekkari- ja viihdekirjailija, jonka j\xc3\xa4nnityskirjailijan ura on yksi Suomen pisimmist\xc3\xa4. H\xc3\xa4n asuu Naantalissa, joka my\xc3\xb6s tarjoaa milj\xc3\xb6\xc3\xb6n useille h\xc3\xa4nen teoksilleen.\n_START_SECTION_\nHenkil\xc3\xb6historia\n_START_PARAGRAPH_\nPirkko Syynimaa kirjoitti ylioppilaaksi 1955 ja opiskeli sen j\xc3\xa4lkeen kaksi vuotta \xc3\x85bo Akademin kauppakorkeakoulussa. H\xc3\xa4n on ty\xc3\xb6skennellyt Huhtam\xc3\xa4ki-yhtym\xc3\xa4n sihteerin\xc3\xa4, Bang & Co:n ulkomaankirjeenvaihtajana, kielenk\xc3\xa4\xc3\xa4nt\xc3\xa4j\xc3\xa4n\xc3\xa4, Forssan kaupungin kulttuurisihteerin\xc3\xa4, paikallisradion toimittajana Toijalassa ja opettajana Tammelan Liesj\xc3\xa4rven ala-asteella. H\xc3\xa4n on ollut vapaa kirjailija vuodesta 1966._NEWLINE_Vuonna 1968 h\xc3\xa4n julkaisi ensimm\xc3\xa4isen dekkarinsa Murha on syd\xc3\xa4men asia kirjailijanimell\xc3\xa4 Pirkko Arhippa. Nimi Arhippa tulee Karjalan runonlaulajasta Arhippa Perttusesta (1762\xe2\x80\x931841). Pirkko Arhippa on Syynimaan nimimerkeist\xc3\xa4 ylivoimaisesti tunnetuin, mutta h\xc3\xa4n on kirjoittanut my\xc3\xb6s muilla salanimill\xc3\xa4. N\xc3\xa4it\xc3\xa4 ovat muun muassa Riikka Laukka, Katja Tuomi, Heidi Valli, Marja Helo, Raija Salmi, Anna Saunio ja Marja Orkoma.\n_START_SECTION_\nYleist\xc3\xa4 teoksista\n_START_PARAGRAPH_\nRikosromaaneissaan Pirkko Arhippa on jatkanut ja uudistanut klassisen dekkarin perinteit\xc3\xa4. Valtaosa dekkarien tapahtumista sijoittuu Turun-Naantalin sek\xc3\xa4 Forssan alueille, jotka kirjailija omakohtaisesti hyvin tuntee. Ensimm\xc3\xa4isiss\xc3\xa4 dekkareissa p\xc3\xa4\xc3\xa4henkil\xc3\xb6n\xc3\xa4 on komisario Erkki Saarto. Sittemmin rikoksia ovat tutkineet komisariot Sami Mattila ja Varpu Ahava._NEWLINE_\xe2\x80\x9dPikkukaupunki on murhamilj\xc3\xb6\xc3\xb6n\xc3\xa4 otollinen. Ongelmat ovat paljolti samanlaisia kuin suuremmissakin kaupungeissa, ehk\xc3\xa4 j\xc3\xa4rjest\xc3\xa4ytynytt\xc3\xa4 rikollisuutta lukuun ottamatta. Ja sitten lis\xc3\xa4ksi tulevat n\xc3\xa4m\xc3\xa4 henkil\xc3\xb6suhteet: kaikki tuntevat kaikki\xe2\x80\x9d, Arhippa sanoo Kouvolan Sanomien haastattelussa 2003._NEWLINE_Arhippa sanoo ymm\xc3\xa4rt\xc3\xa4v\xc3\xa4ns\xc3\xa4 my\xc3\xb6s rikollisia, ainakin tiettyyn rajaan saakka: \xe2\x80\x9dSen olen oppinut ettei el\xc3\xa4m\xc3\xa4 ole yksinkertaista, harvoin on asetelmaa, jossa on joku todella paha ja toisaalla taasen joku todella hyv\xc3\xa4. Usein el\xc3\xa4m\xc3\xa4 sijoittuu siihen keskivaiheille. Vaikkei rikollisuutta hyv\xc3\xa4ksyisik\xc3\xa4\xc3\xa4n saattaa ihmisille tulla tilanteita, joissa laillisen raja ylittyy. Siit\xc3\xa4 seuraa rangaistus, aina ei kuitenkaan tarvittaisi en\xc3\xa4\xc3\xa4 lis\xc3\xa4rangaistusta ymm\xc3\xa4rt\xc3\xa4m\xc3\xa4tt\xc3\xb6mien asenteiden muodossa. N\xc3\xa4it\xc3\xa4 tuntoja haluan kertoa my\xc3\xb6s kirjoissani\xe2\x80\x9d, Pirkko Arhippa toteaa Kirjaty\xc3\xb6-lehden haastattelussa 2001._NEWLINE_Dekkarien lis\xc3\xa4ksi Arhippa on kirjoittanut runsaasti naisviihdett\xc3\xa4 ja nuortenkirjoja. Er\xc3\xa4\xc3\xa4ss\xc3\xa4 vuonna 2001 tehdyss\xc3\xa4 haastattelussa Arhippa arvioi kirjoittaneensa siihen menness\xc3\xa4 jopa yli sata kirjaa, niist\xc3\xa4 valtaosa viihdekustantaja Kolmiokirjan julkaisemia pienoisromaaneja. Arhipan dekkarit on kustantanut Weilin+G\xc3\xb6\xc3\xb6s ja vuodesta 1980 l\xc3\xa4htien Kustannus-M\xc3\xa4kel\xc3\xa4._NEWLINE_Pirkko Arhippa k\xc3\xa4sittelee teoksissaan my\xc3\xb6s monia mittavia yhteiskunnallisia kysymyksi\xc3\xa4, kuten demokratian toteutumista ja oikeudenmukaisuutta. H\xc3\xa4n on k\xc3\xa4sitellyt my\xc3\xb6s muun muassa homoseksuaalisuutta, puoluerahoitusta, koulu-uudistusta, ty\xc3\xb6tt\xc3\xb6myytt\xc3\xa4, ymp\xc3\xa4rist\xc3\xb6ongelmia, kunnallispolitiikkaa ja perhev\xc3\xa4kivaltaa. H\xc3\xa4n tunnustaa selke\xc3\xa4sti poliittista v\xc3\xa4ri\xc3\xa4: \xe2\x80\x9dOlen sosialidemokraatti. Yhteiskunnalliset asiat ovat kiinnostaneet minua aina. Totta kai se n\xc3\xa4kyy my\xc3\xb6s minun kirjallisissa t\xc3\xb6iss\xc3\xa4ni.\xe2\x80\x9d (Kirjaty\xc3\xb6-lehti 2001.)_NEWLINE_Suomen dekkariseura my\xc3\xb6nsi ensimm\xc3\xa4isen Hornanlinna-kunniakirjan Pirkko Arhipalle 2005. \xe2\x80\x9dK\xc3\xa4sittelem\xc3\xa4ll\xc3\xa4 ajankohtaisia teemoja ja s\xc3\xa4ilytt\xc3\xa4m\xc3\xa4ll\xc3\xa4 otteen ihmisten arkitodellisuuteen Pirkko Arhippa on luonut kirjoissaan el\xc3\xa4v\xc3\xa4\xc3\xa4 ajankuvaa suomalaisen yhteiskunnan muutoksista viime vuosikymmenin\xc3\xa4. \xe2\x80\x93 S\xc3\xa4vykk\xc3\xa4\xc3\xa4t henkil\xc3\xb6hahmot, joille Arhippa on rakentanut uskottavia, kirjasta toiseen jatkuvia el\xc3\xa4m\xc3\xa4ntarinoita, ovat tulleet lukijoille l\xc3\xa4heisiksi ja tutuiksi. Kuvaamalla ter\xc3\xa4v\xc3\xa4sti suomalaista arkiel\xc3\xa4m\xc3\xa4\xc3\xa4 ja ottamalla sen ilmi\xc3\xb6ihin kantaa naisten n\xc3\xa4k\xc3\xb6kulmasta Pirkko Arhippa on ollut my\xc3\xb6s kannustava esikuva suomalaisille naisdekkaristeille\xe2\x80\x9d, sanotaan palkinnon perusteluissa.'